Diari Oficial de la Generalitat Valenciana


Sumari del DOGV 6551, del 24-06-2011 (2011/7333)

RESOLUCIÓ de 21 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al Conveni de col·laboració, subscrit el 7 de maig de 2007, entre el Ministeri de Justícia, la Fiscalia General de l'Estat i la Generalitat, per a la cessió dels drets d'ús dels programes d'aplicació de gestió processal de les fiscalies a favor de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6551

Data del DOGV
:   24-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7333


Data del document
:   21-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 21 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al Conveni de col·laboració, subscrit el 7 de maig de 2007, entre el Ministeri de Justícia, la Fiscalia General de l'Estat i la Generalitat, per a la cessió dels drets d'ús dels programes d'aplicació de gestió processal de les fiscalies a favor de la Comunitat Valenciana.  
  
 [2011/7333]  
El Ministeri de Justícia, la Fiscalia General de l'Estat i la Generalitat han subscrit, després de la tramitació prèvia reglamentària, el 27 de maig de 2011, l'addenda al Conveni de col·laboració, subscrit el 7 de maig de 2007, per a la cessió dels drets d'ús dels programes d'aplicació de gestió processal de les fiscalies a favor de la Comunitat Valenciana.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0690/2011, i que figura com a annex d'esta resolució.  
  
València, 21 de juny de 2011.- La directora general del Secretariat del Consell: Mª Teresa Lleó Alonso.  
  
 Addenda al conveni de col·laboració entre el Ministeri de Justícia, la Fiscalia General de l'Estat i la Generalitat Valenciana, per a la cessió dels drets d'ús dels programes d'aplicació de gestió processal de les fiscalies, a favor de la comunitat valenciana, subscrit, entre les parts amb data 7 de maig de 2007  
  
Madrid, 27 de maig de 2011  
  
Reunits  
El ministre de Justícia, Francisco Caamaño Domínguez, d'acord amb el Reial Decret 240/2009, de 23 de febrer, pel qual se'l nomena ministre de Justícia, i fent ús de les competències que li corresponen en virtut del que estableix l'article 13.3, de la Llei 6/1997, de 14 d'abril, d'Organització i Funcionament de l'administració General de l'Estat i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El fiscal general de l'Estat, Cándido Conde-Pumpido Tourón, en virtut del Reial Decret 756/2004, de 23 d'abril, i en l'exercici de la representació del Ministeri Fiscal en tot el territori espanyol i de la Direcció Superior, que li atorga l'article 22.2n, de l'Estatut Orgànic del Ministeri Fiscal.   
Rafael Blasco Castany, conseller de Solidaritat i Ciutadania, facultat per a aquest acte per acord del Consell de 8 d'abril de 2011, en virtut de la delegació de competències conferides per Resolució de la consellera de Justícia i Administracions Públiques, de 30 de juliol (publicada en el DOCV núm. 6323 de 02.08.2010) de conformitat amb el que estableixen els articles 17.f) i 28.g) de la Llei 5/1983, de 30 de desembre, del Consell.  
Es reconeixen mútuament competència i capacitat per a subscriure aquesta Addenda i   
  
Exposen  
I. L'Estat té competència exclusiva en matèria d'Administració de Justícia, conforme estableix l'article 149.1.5.a de la Constitució Espanyola.   
II. L'article 40 de la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol, d'Estatut d'Autonomia de la Comunitat Valenciana, estableix que correspon a la Generalitat Valenciana exercir, a la Comunitat Valenciana, totes les facultats que la Llei Orgànica del Poder Judicial reconega o atribuïsca al Govern de l'Estat.   
  
III. Pel Reial Decret 293/1995, de 24 de febrer, es va aprovar el traspàs de funcions de l'administració de l'Estat a la Comunitat Valenciana, en matèria de provisió de mitjans materials i econòmics, per al funcionament de l'administració de Justícia. En l'apartat B) 3.b) del seu annex, s'assenyala que l'administració de l'Estat i la Comunitat Valenciana establiran els instruments necessaris de col·laboració per a la promoció i utilització de béns informàtics.  
IV. El Ministeri de Justícia, la Fiscalia General de l'Estat i la Generalitat Valenciana van subscriure, amb data 7 de maig de 2007, un Conveni per a la cessió dels drets d'ús dels programes d'aplicació de gestió processal de les fiscalies, a favor de la Comunitat Valenciana, publicat per Resolució de la Secretaria d'Estat de Justícia, de 26 de juny de 2007 (BOE de 13 de juliol de 2007).  
V. L'experiència que aporta la implantació del sistema Fortuny i les successives actualitzacions de l'aplicació en les distintes fiscalies de la Comunitat Valenciana, fa aconsellable la revisió de determinats aspectes del Conveni de col·laboració, amb la finalitat de la seua adequació a les necessitats actuals i per a resoldre aquells aspectes que pogueren quedar pendents.   
En conseqüència, les parts firmants subscriuen, de mutu acord, la present addenda al Conveni de data 7 de maig de 2007, d'acord amb les següents:   
  
Clàusules  
  
Primera. Es modifica la clàusula Setena. Eficàcia, la qual queda redactada en els termes següents. El present conveni entrarà en vigor a la data de la firma i estendrà la seua vigència per un termini d'un any, prorrogant-se automàticament per períodes anuals si no concorre manifestació en contra per alguna de les parts, amb una antelació mínima d'un mes a la data del venciment.  
  
Segona. S'afig una nova clàusula Novena. Compromisos del Ministeri de Justícia i la Generalitat Valenciana:  
a) Manteniment  
El Ministeri de Justícia assumirà, per la seua banda, el manteniment de l'aplicació que s'instal·la ara en els seus servidors, i de les modificacions que puguen generar-se com resultat del Conveni. Així mateix assumirà la modificació per a la integració de l'aplicació en el sistema de notificacions Lexnet.  
La Generalitat Valenciana haurà d'assumir la instal·lació i manteniment del programari instal·lat en el client, necessaris per a treballar amb el sistema.   
El Ministeri de Justícia assumeix l'obligació de comunicar a la Generalitat Valenciana i als usuaris, amb la deguda antelació, la suspensió del servei per motius tècnics i d'actualització del servidor.  
  
b) Atenció a usuaris  
L'atenció directa als usuaris es realitzarà per la Generalitat Valenciana, que donarà suport als mateixos en tot allò referent a la connectivitat del PC en el lloc de treball, i a l'existència de la icona d'accés a l'aplicació, d'acord amb la informació que per a la instal·lació de la dita icona i de les seues successives actualitzacions que remeta el Ministeri de Justícia.  
Aquelles peticions de l'usuari de caràcter tècnic i funcional, en relació amb l'aplicació, es resoldran pel Ministeri de Justícia, articulant-se un protocol de comunicació entre els centres d'atenció a usuaris de la Generalitat i el Ministeri, d'aquesta manera l'usuari/ària final tindrà un únic punt de contacte que serà la Generalitat Valenciana.  
  
c) Connectivitat  
El Ministeri de Justícia verificarà que la línia de comunicació punt a punt -entre la nova xarxa Judicial i el punt d'accés que la Generalitat Valenciana determine- reuneix les condicions òptimes d'amplada de banda que permeta un accés sense restriccions en qualsevol part del territori de la Comunitat Valenciana i a qualsevol hora del dia. L'ús d'aquesta línia serà compatible i compartit amb la resta d'aplicacions del Ministeri de Justícia, comprometent-se aquest a dimensionar adequadament la línia per a evitar la saturació del sistema.  
La Generalitat Valenciana serà responsable de gestionar l'accés des del lloc d'usuari fins al punt de connexió amb la nova xarxa Judicial. La Generalitat Valenciana haurà de proporcionar les condicions òptimes d'amplada de banda que permeta l'accés des del client al punt de connexió, sense restriccions, en qualsevol part del territori de la Comunitat Valenciana i a qualsevol hora del dia.  
  
Tercera. S'afig una nova clàusula Desena. Formació. La formació necessària per a la implantació de les noves versions de l'aplicació Fortuny es durà a terme de la manera següent:   
El Ministeri de Justícia formarà en l'aplicació Fortuny als formadors que siguen designats per la Generalitat Valenciana, així com als fiscals i funcionaris, membres de la xarxa de responsables del Sistema d'Informació del Ministeri Fiscal (SIMF), cada vegada que existisca una nova versió de l'aplicació que requerisca formació, es lliuraran fent entrega a dits formadors, els manuals funcionals que hauran d'estar actualitzats en cada cas, i que seran posats a disposició dels usuaris en la Intranet de Justícia de la Comunitat Valenciana. Aquests formadors procediran a formar els distints funcionaris en les versions que els afecten, de Fiscalia Superior, provincial, d'àrea o territorial, o segons es tracte dels àmbits funcionals penal, civil, incapacitats, social, contenciós administratiu, o qualsevol altra que puga desenrotllar-se i implantar-se. El lloc de formació es decidirà entre el Ministeri de Justícia i la Generalitat Valenciana, tenint en compte el nombre de formadors i les dates programades d'implantació i cursos de formació de les noves versions. Amb l'acord previ de les parts, si els formadors de la Generalitat Valenciana no poden acudir als cursos planificats pel Ministeri, per tal de formar-se en les noves versions i resulta necessari, el Ministeri de Justícia podrà desplaçar un formador a València que impartirà la formació als formadors de la Generalitat Valenciana.  
  
La Generalitat Valenciana formarà de manera continuada als funcionaris del Cos de Gestió Processal i Administrativa, els funcionaris del Cos de Tramitació Processal, els funcionaris del Cos d'Auxili Judicial i Administradors del Sistema, que siguen destinats a les distintes fiscalies, així com als fiscals. En tot cas, amb subjecció a la disponibilitat i planificació que la Generalitat establisca i sempre que les modificacions que en les noves versions es contemplen siguen substancials i precisen d'esta formació.  
  
Quarta. S'afig una nova clàusula Onzena. Comunicació Fortuny-Cicerone. Les parts firmants es comprometen a executar, tan ràpidament com siga possible, els desenrotllaments necessaris per a comunicar l'aplicació de gestió processal dels jutjats de la Comunitat Valenciana -Cicerone- amb l'aplicació de gestió processal de la Fiscalia -Fortuny-, així com a dictar les instruccions necessàries perquè, una vegada implantats els instruments d'intercanvi telemàtic d'informació, els dits instruments passen a ser el mitjà obligatori de comunicació entre jutjats i fiscalies.  
  
Cinquena. S'afig una nova clàusula Dotzena. Legislació aplicable. El tractament de les dades personals, que precisen les parts que firmen la present Addenda, se subjectarà al que disposa la Llei Orgànica 15/1999, de 13 de desembre, de Protecció de Dades de Caràcter Personal, a les referències específiques contingudes en la Llei 59/2003, de 19 de desembre, de Firma Electrònica, en la Llei 30/2007, de 30 d'octubre, de Contractes del Sector Públic i en la resta de disposicions d'aplicació.  
I de conformitat amb quant antecedeix, en exercici de les facultats que legalment corresponen a cada un dels firmants, i obligant a les parts que cada u representen, se subscriu la present Addenda, per quadruplicat, i a un sol efecte, al lloc i en la data indicats.  
  
El ministre de Justícia  
Francisco Caamaño Domínguez  
  
El conseller de Solidaritat i Ciutadania  
Rafael Blasco Castany   
  
El fiscal general de l'Estat   
Cándido Conde-Pumpido Tourón